Ungmennafélag Grímsstaðaholts

Ungmennafélag Grímsstaðaholts var skammlíft ungmennafélag sem stofnað var 24. september 1944 í húsnæði Skildinganesskóla á Grímsstaðaholti í Reykjavík. Félagið var að sumu leyti forveri Knattspyrnufélagsins Þróttar, þar sem margir sömu einstaklingar komu að báðum félögum, þótt áherslan á íþróttamál hafi ekki verið í öndvegi hjá Ungmennafélaginu.

 Saga 
Ingimar Jóhannesson, kennari í Skildinganesskóla var einn helsti frumkvöðull að stofnun Ungmennafélagsins og stýrði stofnfundi þess. Af öðrum stofnendum má nefna verkalýðsleiðtogann Eðvarð Sigurðsson, síðar Alþingismann og Jón Eyjólfsson, föður Eyjólfs sundkappa eins af stofnendum Þróttar. Fyrsti formaðurinn var kjörinn Gunnar Jónsson í Eyvík.

Félaginu var ætlað að stuðla að bindindissemi félagsmanna en það var jafnframt hugsað sem nokkurs konar hagsmunasamtök íbúa hverfisins og var fyrsta verkefni þess að þrýsta á um að borgin léti koma upp félagsheimili fyrir íbúanna og var það gamall hermannabraggi sem settur var upp í Grímsstaðavör við Ægissíðu. Skálinn var síðar færður Þrótturum að gjöf árið 1954 þegar Ungmennafélagið mátti heita lognast út af. Tafl og spilamennska voru mikið stunduð í félagsbragganum alla tíð.

Heimildir um starfsemi Ungmennafélags Grímstaðaholts eru slitróttar eftir því sem líður á. Síðasti skráði aðalfundurinn var haldinn árið 1951 þar sem Jón Eyjólfsson tók við formennskunni. Félagið mun hafa stofnað kvennaflokk í handbolta og fengið æfingartíma í Íþróttahúsi Háskólans. Eftir stofnun Knattspyrnufélagsins Þróttar missti Ungmennafélagið fljótlega stöðu sína sem vettvangur félagsstarfs íbúanna í hverfinu.

Tilvísanir

 Heimildir 
 Jón Birgir Pétursson: Lifi Þróttur. Knattspyrnufélagið Þróttur. 50 ára saga öflugs knattspyrnufélags. (Reykjavík 1999).

Flokkur:Stofnað 1944